Torek, 15. februar 2011

Radioaktivno onesnaženje živil ***I

P7_TA(2011)0055

Zakonodajna resolucija Evropskega parlamenta z dne 15. februarja 2011 o predlogu uredbe Sveta (Euratom) o najvišji dovoljeni stopnji radioaktivnega onesnaženja živil in krme po jedrski nesreči ali kateri koli drugi radiološki nevarnosti (prenovitev) (KOM(2010)0184 – C7-0137/2010 – 2010/0098(COD))

2012/C 188 E/27

(Redni zakonodajni postopek: prva obravnava – prenovitev)

Evropski parlament,

ker po mnenju posvetovalne skupine pravnih služb Evropskega parlamenta, Sveta in Komisije predlog ne predvideva bistvenih sprememb, razen tistih, ki so v njem opredeljene kot take, in ker je ta predlog, kar zadeva kodifikacijo nespremenjenih določb prejšnjih obstoječih besedil skupaj z njihovimi spremembami, zgolj kodifikacija obstoječih besedil brez vsebinskih sprememb,

(1) UL C 48, 15.2.2011, str. 160.

(2) UL C 77, 28.3.2002, str. 1.

Torek, 15. februar 2011

P7_TC1-COD(2010)0098

Stališče Evropskega parlamenta sprejeto v prvi obravnavi dne 15. februarja 2011 z namenom sprejetja Uredbe (EU) št. …/2011 Evropskega parlamenta in Sveta o najvišji dovoljeni stopnji radioaktivnega onesnaženja živil in krme po jedrski nesreči ali kateri koli drugi radiološki nevarnosti (prenovitev)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 168(4)(b) Pogodbe,

[Sprememba 32]

ob upoštevanju predloga Evropske Komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora (1),

ob upoštevanju mnenja Odbora regij (2),

v skladu z rednim zakonodajnim postopkom (3),

ob upoštevanju naslednjega:

(1) Uredba Sveta (Euratom) št. 3954/87 z dne 22. decembra 1987 o najvišji dovoljeni stopnji radioaktivnega onesnaženja živil in krme po jedrski nesreči ali kateri koli drugi radiološki nevarnosti (4) je bila bistveno spremenjena (5). Ker je treba vključiti dodatne spremembe, bi bilo treba zaradi jasnosti in racionalnosti navedeno uredbo prenoviti skupaj z Uredbo Komisije (Euratom) št. 944/89 z dne 12. aprila 1989 o določitvi maksimalne dovoljene ravni radioaktivne kontaminacije manj pomembnih živil po jedrski nesreči ali kakršni koli drugi radiološki nesreči (6) in Uredbo Komisije (Euratom) št. 770/90 z dne 29. marca 1990 o določitvi najvišje dovoljene ravni radioaktivne kontaminacije krme po jedrski nesreči ali kakršni koli drugi radiološki nevarnosti (7). ▐ [Sprememba 2]

(2) V skladu s členom 168 Pogodbe o delovanju Evropske unije (PDEU) je treba pri opredeljevanju in izvajanju vseh politik in dejavnosti Unije zagotavljati visoko raven varovanja zdravja ljudi. [Sprememba 3]

(3) Svet je dne 2. februarja 1959 sprejel direktive (8), v katerih je opredelil osnovna merila varnosti, besedilo le-teh pa je nadomestila Direktiva Sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (9). Člen 50(2) navedene direktive zahteva od držav članic, da se dogovorijo o ravneh ukrepanja v primeru nesreč.

(4) Ob nesreči v črnobilski jedrski elektrarni dne 26. aprila 1986, je prišlo do sprostitve velikih količin radioaktivnih snovi v ozračje, ki so kontaminirale živila in krmo v več evropskih državah do tiste ravni, ki z zdravstvenega vidika ni zanemarljiva. Tudi tla so bila onesnažena z radioaktivnimi padavinami, ki so povečale radioaktivnost gozda in kmetijskih živil, pridelanih na prizadetih območjih. [Sprememba 4]

(5) Sprejeti so bili ukrepi (10), ki naj bi zagotovili, da se nekateri kmetijski proizvodi smejo uvoziti v Unijo le v skladu s skupnimi ureditvami, ki varujejo zdravje prebivalstva, ob tem pa naj bi obdržali enotnost trga in se izognili motnjam v trgovini.

(6) Visoka raven varovanja zdravja ljudi je eden od ciljev, ki jih Unija mora doseči pri opredeljevanju in izvajanju svojih politik. Člen 168(4)(b) PDEU določa sprejetje skupnih ukrepov na veterinarskem področju, katerih neposredni cilj je varovanje zdravja ljudi. Države članice so pristojne za spremljanje skladnosti z ravnmi, ki so določene v tej uredbi, zlasti z nadzorom nad varnostnimi standardi živil in krme. [Sprememba 5]

(7) Pojavlja se potreba po vzpostavitvi sistema, ki bi Uniji omogočal, da po jedrski nesreči ali v primeru kakršne koli druge radiološke nevarnosti, ki lahko pripelje ali je pripeljala do znatnega radiološkega onesnaženja živil in krme, določi najvišjo dovoljeno stopnjo radioaktivnega onesnaženja, da bi zagotovila visoko stopnjo varovanja javnega zdravja . [Sprememba 6]

(8) Komisija je obveščena o jedrski nesreči ali neobičajno visokih stopnjah radioaktivnosti v skladu z Odločbo Sveta 87/600/Euratom z dne 14. decembra 1987 o ureditvi Skupnosti za zgodnje izmenjevanje informacij v primeru radiološke nesreče (11) ali v skladu s Konvencijo IAEA z dne 26. septembra 1986 o zgodnjem obveščanju o jedrski nesreči.

(9) Komisija bi morala ▐ nemudoma uporabiti vnaprej ugotovljene najvišje dovoljene vrednosti onesnaženja za posamezen položaj, ki nastane ob jedrski nesreči ali radiološki nevarnosti . [Sprememba 7]

(10) Komisija bi morala biti pristojna za sprejemanje delegiranih aktov v skladu s členom 290 PDEU v zvezi s prilagajanjem najvišjih dovoljenih stopenj radioaktivnega onesnaženja živil in krme in seznama manj pomembnih živil tehničnemu napredku. Še posebej pomembno je, da Komisija med pripravljalnim delom izvede ustrezna posvetovanja, tudi na strokovni ravni. [Sprememba 8] ▐ [Sprememba 9]

(11) Najvišje dovoljene stopnje radioaktivnega onesnaženja je treba redno revidirati, da se natančno upoštevajo napredek in najnovejša znanstvena priporočila na mednarodni ravni z namenom odražanja potrebe po zavarovanju javnosti in zagotavljanju visoke ravni njenega varovanja ter preprečijo razlike v mednarodni zakonodajni praksi. [Sprememba 10]

(12) Ravni radioaktivnosti, ki so posledica onesnaženja po jedrski nesreči ali kateri koli drugi primer radiološke nevarnosti, bi bilo treba upoštevati skupaj z že prisotnimi naravnimi ravnmi radioaktivnosti, ki lahko same presegajo določene varnostne omejitve. [Sprememba 11]

(13) Priloge I, II in III bi morale upoštevati učinek delnega razpada radioaktivnih izotopov v obdobju uporabnosti konzervirane hrane; odvisno od vrste onesnaženja, na primer z onesnaženjem z izotopi joda, bi bilo treba stalno spremljati radioaktivnost konzervirane hrane. [Sprememba 12] ▐ [Spremembe 13, 14 in 15]

(14) Manj pomembna živila so tista živila, ki so s prehrambenega stališča manj pomembna, in imajo pri prehrani ljudi le majhen delež.▐ [Sprememba 16]

(15) Veljajo splošna načela zakona o živilih, ki so določena v členih 5 do 21 Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (12). Skladnost z najvišjimi dovoljenimi stopnjami radioaktivnega onesnaženja bi se morala ugotavljati z ustreznimi pregledi in uradnimi kontrolami s strani držav članic, kot določa člen 17 navedene Uredbe – [Sprememba 17]

SPREJELA NASLEDNJO UREDBO:

Člen 1

1. Ta uredba določa postopek ugotavljanja najvišjih dovoljenih stopenj radioaktivnega onesnaženja za živila in krmo, ki jo je mogoče dati na trg neposredno po jedrski nesreči ali kateri koli drugi radiološki nevarnosti, ki lahko povzroči ali je povzročila znatno radiaktivno onesnaženje živil in krme.

2. V tej uredbi se uporabijo naslednje opredelitve pojmov:

(a) „živila“ pomeni proizvode, namenjene človeški prehrani v nepredelani ali predelani obliki;

(b) „krma“ pomeni proizvode, namenjene prehrani živali.

Člen 2

1. V primeru da Komisija prejme — še posebej v skladu bodisi s programom Evropske Skupnosti za atomsko energijo za zgodnje izmenjevanje informacij v primeru radiološke nesreče bodisi po Konvenciji IAEA z dne 26. septembra 1986 o zgodnjem obveščanju o jedrski nesreči — uradno informacijo o jedrski nesreči ali kateri koli drugi radiološki nevarnosti, z utemeljitvijo, da obstaja verjetnost, da bodo dosežene ali so bile dosežene najvišje dovoljene stopnjeradioaktivnega onesnaženja za živila, določene v Prilogi I ali najvišje dovoljene stopnje za krmo, določene v Prilogi III, nemudoma sprejme odločitev o razglasitvi pojava jedrske nesreče ali radiološke nevarnosti ter o uporabi teh stopenj.

[Sprememba 18]

2. Obdobje veljavnosti odločitve iz odstavka 1 ▐ ne sme biti daljše od treh mesecev ▐.

[Sprememba 19]

3. Za namene te uredbe Komisiji pomaga odbor neodvisnih znanstvenih izvedencev na področju javnega zdravja in varnosti hrane. Člani odbora se določijo v skladu z znanstvenimi merili. Komisija javno objavi sestavo odbora izvedencev in izjave članov o interesu.

[Sprememba 20]

▐

[Spremembe 21 in 22]

Člen 3

Da bi se upoštevali vsi najnovejši znanstveni podatki ali po potrebi po jedrski nesreči ali katerem koli drugem primeru radiološke nevarnosti, Komisija prilagodi priloge I , II in III z delegiranimi akti v skladu s členom 4 in pod pogoji iz členov 5 in 6 .

▐

[Sprememba 23]

Člen 4

Izvrševanje pooblastila

1. Pooblastilo za sprejemanje delegiranih aktov iz člena 3 se prenesejo na Komisijo za obdobje petih let od … (13). Komisija najkasneje šest mesecev pred koncem obdobja petih let pripravi poročilo o prenesenem pooblastilu. Prenos pooblastila se samodejno podaljša za enako obdobje, razen če Evropski parlament ali Svet pooblastilo v skladu s členom 5 prekliče.

2. Takoj ko Komisija sprejme delegirani akt, o tem sočasno uradno obvesti Evropski parlament in Svet.

3. Pooblastilo za sprejemanje delegiranih aktov se na Komisijo prenese pod pogoji, določenimi v členih 5 in 6.

[Sprememba 24]

Člen 5

Preklic pooblastila

1. Pooblastilo iz člena 3 lahko kadarkoli prekliče Evropski parlament ali Svet.

2. Institucija, ki je začela notranji postopek o morebitnem preklicu prenosa pooblastila, si prizadeva o tem obvestiti drugo institucijo in Komisijo v razumnem roku pred sprejetjem končne odločitve, pri čemer navede preneseno pooblastilo, ki naj bi se preklicalo, ter možne razloge za preklic.

3. S sklepom o preklicu pooblastilo, določeno v navedeni odločitvi, preneha veljati. Odločitev začne veljati nemudoma ali na dan, ki je v njej določen. Odločitev ne vpliva na veljavnost že veljavnih delegiranih aktov. Objavi se v Uradnem listu Evropske unije.

[Sprememba 25]

Člen 6

Nasprotovanje delegiranim aktom

1. Evropski parlament ali Svet lahko nasprotuje delegiranemu aktu v dveh mesecih od datuma uradnega obvestila.

Na pobudo Evropskega parlamenta ali Sveta se to obdobje podaljša za dva meseca.

2. Če po izteku obdobja iz odstavka 1 niti Evropski parlament niti Svet ne nasprotuje delegiranemu aktu, se ta objavi v Uradnem listu Evropske unije in začne veljati na tam navedeni datum.

Delegirani akti se lahko objavijo v Uradnem listu Evropske unije in začnejo veljati pred iztekom tega obdobja, če Evropski parlament in Svet obvestita Komisijo, da mu ne nameravata nasprotovati.

3. Če Evropski parlament ali Svet ugovarja zoper delegirani akt v roku iz odstavka 1, akt ne začne veljati. Institucija, ki nasprotuje, navede razloge za nasprotovanje delegiranemu aktu.

[Sprememba 26]

Člen 7

1. Živila in krma, ki niso v skladu z najvišjimi dovoljenimi stopnjami radioaktivnega onesnaženja, določenim v prilogah I in II, ne smejo biti dana na trg.

Ta uredba se uporablja tudi za živila in krmo, uvožena iz tretjih držav, ki so v tranzitu ali namenjeni izvozu .

[Sprememba 27]

2. Vsaka država članica Komisiji zagotovi informacije v zvezi z uporabo te uredbe, še posebej v primerih neskladnosti z najvišjimi dovoljenimi stopnjami radioaktivnega onesnaženja. Komisija te informacije posreduje drugim državam članicam.

3. Države članice nadzorujejo skladnost z najvišjimi dovoljenimi stopnjami radioaktivnega onesnaženja na svojem ozemlju. V ta namen države članice vzdržujejo sistem uradnih kontrol živil in krme ter izvajajo druge dejavnosti ustrezno okoliščinam, vključno z javno komunikacijo glede varnosti živil in krme in povezanimi tveganji, v skladu s členom 17 Uredbe (ES) 178/2002.

[Sprememba 28]

4. Komisija do marca 2012 Evropskemu parlamentu in Svetu predloži poročilo o ustreznosti mehanizma nadomestil za kmete, katerih živila so onesnažena nad najvišjo dovoljeno stopnjo radioaktivnega onesnaženja in se jih tako ne more dati na trg. Tak mehanizem mora temeljiti na načelu „onesnaževalec plača“. Po potrebi se poročilu doda zakonodajni predlog za vzpostavitev takega mehanizma.

[Sprememba 33]

Člen 8

Seznam manj pomembnih živil je določen v Prilogi II.

▐

[Sprememba 29]

Člen 9

1. Komisija do marca 2012 Evropskemu parlamentu in Svetu predloži poročilo o ustreznosti najvišjih dovoljenih ravni, določenih v prilogah I in III, in o ustreznosti vzdrževanja seznama manj pomembnih živil, kot je določeno v Prilogi II.

2. To poročilo naj bi zlasti preverilo skladnost z najvišjimi dovoljenimi ravnmi z dejansko omejitvijo koncentracij na 1 mSv/y za javnost v skladu s pogoji, določenimi v Direktivi 96/29 Euratom, in preučilo možno vključitev dodatnih relevantnih radionuklidov v prilogi I in III. Pri ocenjevanju največjih dopustnih ravni se mora poročilo osredotočiti na zaščito najbolj ranljivih skupin prebivalstva, zlasti otrok, in preveriti, ali je primerno na tej podlagi določiti najvišje dovoljene vrednosti za vse kategorije prebivalstva.

[Sprememba 30]

Člen 10

Uredba Sveta (Euratom) št. 3954/87 in Uredbi Komisije (Euratom) št. 944/89 in št. 770/90 se razveljavijo.

Sklici na razveljavljene uredbe se upoštevajo kot sklici na to uredbo in se berejo v skladu s primerjalno tabelo v Prilogi V.

Člen 11

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporabljala v vseh državah članicah. V …, Za Evropski parlament Predsednik Za Svet Predsednik

(1) UL C 48, 15.2.2011, str. 160.

(2) UL C […], […], str. […].

(3) Stališče Evropskega parlamenta z dne 15. februarja 2011.

(4) UL L 371, 30.12.1987, str. 11.

(5) Glej Prilogo IV.

(6) UL L 101, 13.4.1989, str. 17.

(7) UL L 83, 30.3.1990, str. 78.

(8) UL 11, 20.2.1959, str. 221/59.

(9) UL L 159, 29.6.1996, str. 1.

(10) Uredbe Sveta (EGS) št. 1707/86 (UL L 146, 31.5.1986, str. 88), (EGS) št. 3020/86 (UL L 280, 1.10.1986, str. 79), (EGS) št. 624/87 (UL L 58, 28.2.1987, str. 101), in (EGS) št. 3955/87 (UL L 371, 30.12.1987, str. 14).

(11) UL L 371, 30.12.1987, str. 76.

(12) UL L 31, 1.2.2002, str. 1.

(13) UL: prosimo, vstavite datum začetka veljavnosti te uredbe.